KIRJALLINEN KYSYMYS E-2414/00 esittäjä(t): Laura González Álvarez (GUE/NGL) komissiolle. Sementtitehtaan ja kivenlouhimon rakentaminen Sierra de Alconeraan.



Virallinen lehti nro 103 E , 03/04/2001 s. 0148 - 0149



KIRJALLINEN KYSYMYS E-2414/00 esittäjä(t): Laura González Álvarez (GUE/NGL) komissiolle (18. heinäkuuta 2000) Aihe: Sementtitehtaan ja kivenlouhimon rakentaminen Sierra de Alconeraan Sierra de Alconera, jonne aiotaan rakentaa sementtitehdas ja kivenlouhimo, on luokiteltu tärkeäksi lintujensuojelualueeksi ja on ekologisesti erittäin arvokas. Hanke saattaa olla seuraavien yhteisön ympäristödirektiivien vastainen. a) Neuvoston direktiivi 79/409/ETY(1) luonnonvaraisten lintujen suojelusta. b) Neuvoston direktiivi 92/43/ETY(2) luontotyyppien sekä luonnonvaraisen eläimistön ja kasviston suojelusta. c) Neuvoston direktiivi 85/337/ETY(3), annettu 27 päivänä kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista. Mitä toimenpiteitä komissio voi toteuttaa Espanjan viranomaisten suhteen, jotta varmistettaisiin mainittujen direktiivien noudattaminen ja jotta estettäisiin yhteisön oikeuden rikkominen? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 175, 5.7.1985, s. 40. Margot Wallströmin komission puolesta antama vastaus (14. syyskuuta 2000) Komissio on tietoinen parlamentin jäsenen tarkoittamasta hankkeesta. Siitä on tehty valitus. Vuoden 1998 alussa eräs sementtialan yritys ilmoitti, että se aikoo rakentaa Sierra de Alconeraan Badajoziin sementtitehtaan ja avata louhoksen. Yritys haki ja sai useiden kaivosoikeuksien pakkolunastusluvat. Pakkolunastetut maat on mitä todennäköisimmin tarkoitettu sementtitehtaan tontiksi. Lisäksi yritys pyysi lupaa harjoittaa kaivostoimintaa; sementtitehtaan lupahakemus viivästyi. Viranomaiset tekivät louhosta koskevan vaikutusten arvioinnin ja antoivat luvan 22. heinäkuuta 1998. Valittaja vastusti sementtitehtaan sijoitustonttia. Hänen mukaansa vaikutusarvio oli huonosti tehty, koska siinä otettiin vain huomioon louhos, ja hanke vaikuttaisi arvokkaaseen luonnonalueeseen. Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) (luontotyyppidirektiivi) noudattamisesta voidaan todeta, että saatujen tietojen mukaan kyseiset laitokset sijaitsisivat yhteisön merkittävänä pitämällä lintualueella (IBA) n:o 273. Lisäksi alueella esiintyy ilveksiä, jotka ovat luontotyyppidirektiivin liitteen 2 mukaisesti suojeltava laji. Tässä tapauksessa sovelletaan siis direktiivin 6 artiklan 2,3 ja 4 kohtaa. Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(2) yhteydessä on selvää, että louhoksesta on tarkoitus saada raaka-ainetta sementin tuotantoon tulevassa sementtitehtaassa. Siksi tätä taloudellista hanketta sementtitehtaan rakentamista, jonka välittömässä läheisyydessä on raaka-ainetta tuottava louhos ei voida pilkkoa kahteen osaan ja arvioida vain hankkeen toisen osan (louhoksen) suoria tai epäsuoria vaikutuksia. Asiasta on lähetetty kirje Espanjan viranomaisille. Kun niille selvisi, että hankkeesta on jätetty valitus, ne ilmoittivat komissiolle, että vaikutusten arviointia tarkistetaan, jotta voitaisiin arvioida koko hankkeen suorat ja välilliset vaikutukset. Komissio ilmoitti olevansa tyytyväinen mainitun arvioinnin tarkistukseen mutta varoitti Espanjan viranomaisia siitä, että koska kyseessä on IBA-alueella sijaitseva hanke, viranomaisten on otettava huomioon direktiiviin 92/43/ETY 6 artiklasta johtuvat velvoitteet. Komissio on pyytänyt Espanjan viranomaisia lähettämään kopion hanketta koskevasta uudesta vaikutustutkimuksesta varmistaakseen yhteisön oikeuden noudattamisen. (1) EYVL L 206, 22.7.1992. (2) EYVL L 175, 5.7.1985.